钦定古今图书集成/明伦汇编/官常典/第768卷 > 魏行可 郭元迈
## 钦定古今图书集成/明伦汇编/官常典/第768卷 > 魏行可 郭元迈

按《宋史忠义传》：“行可，建州建安人。建炎二年，太学生，
应募奉使，补右奉议郎，假朝奉大夫、尚书礼部侍郎，
充河北金人军前通问使，仍命兼河北京畿抚谕使。
时河北红巾贼甚众，行可始惧为所攻，既而见使旌，
皆引去。行可渡河见金人于澶渊，金人知其布衣借
官，待之甚薄，因留不遣。行可尝贻书金人，警以不战
自焚之祸，大国举中原与刘豫，刘氏何德，赵氏何罪？
若亟以还赵氏，贤于奉刘氏万万也。”绍兴六年，卒。十
三年，张邵来归，言行可执节没于王事。行可父通直
郎伯能亦愬于朝，遂赠朝奉郎、秘阁修撰，先已官其
二子一弟，至是复官其一孙。行可之使也，吴人郭元
迈以上舍应募，补右武大夫、和州团练使为之副，不
肯髡发换冠，亦卒于北焉。